Edurne

**Edurne García Almagro** (sündinud 22. detsembril 1985 Madridis) on hispaania laulja, näitleja, modell ja saatejuht. Tema esinejanimi on **Edurne**.

Almagro muusikakarjäär sai alguse 2006. aastal, kui ta osales muusikasaates "Operación Triunfo" ja saavutas kuuenda koha. Ta esindas Hispaaniat 2015. aastal Eurovisioonil looga "Amanecer", kus tema esitatud laul sai 21. koha. 

Edurne on saavutanud teise koha ka telesaates "Mas Que Baile!" (2010), mis on telesaate "Tantsud tähtedega" Hispaania versioon. Alates 2016. aastast on Almagro Hispaania talendisaate "Got Talent España" üks kohtunikke.

## Lapsepõlv ja haridus
Almagrot ajendas lauljaks saama Whitney Houston, keda ta juba väikese lapsena jumaldas.

Laulmise kõrvalt on Almagro õppinud veterinaarmeditsiini.

## Muusika
### 1994. Trasto
Almagro hakkas muusikaga tegelema üheksa-aastaselt. Ta käis laste muusikaringis Trasto.

### 2005. "Operación Triunfo"
Almagro osales 2005. aastal muusikatalendisaate "Operación Triunfo" neljanda hooaja saadetes. Ta laulis seal Nancy Sinatra lugu "These boots are made for walking", millega kogus palju kuulsust. Talendisaate lõpuks sõlmis Almagro Sony Musicuga lepingu.

### 2006. Esimene stuudioalbum
Koostöös Sony Musicuga ilmus Almagro esimene stuudioalbum "Edurne". Album tõusis juba esimese nädalaga kolmandale kohale Hispaania albumimüügi edetabelis.

### 2007. Teine stuudioalbum ja "Grease"
Ilmus stuudioalbum "Ilusion". Sellelt albumilt pärineb ka tema esimene singel "Ven por mi".

2007. aasta algusest mängis Almagro muusikalis "Grease", kus Edurne täitis Sandy rolli. Esietendus toimus 2. oktoobril Victoria teatris Barcelonas. Ehkki plaan oli seda mängida vaid ühel hooajal, osutus lavastus sedavõrd menukaks, et muusikaliga võeti ette ringreis mööda Hispaaniat.

### 2008. Kolmas stuudioalbum
Stuudioalbumil "Premiere" on mitmest muusikalist pärit lugusid, mida Edurne on hispaania keeles esitanud. Näiteks Queeni lugu "Somebody to love" muusikalist "We will rock you" esitas Edurne pealkirjaga "Un poco de amor". Sellelt albumilt võib veel leida muusikali "Mamma Mia!" lugusid.

Aprillis võitis Edurne muusikaauhinna Nacionales de la Músical.

### 2010. Neljas stuudioalbum
Stuudioalbum "Nueva piel" ilmus 2010. aastal. Hispaania muusikaedetabelites saavutasid mõõduka edu lood "Soy como soy" ja "Oigo mi corazón".

### 2013. Viies stuudioalbum ja "Hand on heart"
Almagro salvestas viienda stuudioalbumi "Climax" Londonis koos produtsentide Pablo Navarro ja Simon Nordbergiga. Album saavutas läbimüügilt 22. koha albumite hulgas Hispaanias.

Almagro esitas koos inglise laulja Olly Mursiga 2013. aastal Madridis muusikaauhinda galal Olly Mursi laulu "Hand on heart" .

### 2015. Eurovisioon ja kuues stuudioalbum
Almagro esindas Hispaaniat 2015. aastal Eurovisioonil looga " Amanecer". Edurne saavutas finaalis 21. koha.

16. juunil ilmus stuudioalbum "Adrenalia", kust võib leida ka loo "Amanecer".

#### Eurovisioon

2015. aastal toimus Eurovisioon Austrias Viinis. Hispaaniat esindas seal Edurne García Almagro.

Ta on öelnud, et Eurovisioonil osalemisest oli ta varemgi mõelnud, kuid polnud kunagi leidnud enda jaoks sobivat lugu. 2015. aastal ilmus Edurnel lugu "Amanecer", mis on tema kuuendal stuudioalbumil "Adrenalia". Laul räägib rasketest olukordadest elus, kuidas teha tähtsaid otsuseid ning kuidas võidelda lõpuni välja ja näha päikesetõusu. Loo autorid on hispaanlane Tony Sánchez-Ohlsson ja rootslased Thomas G:son ja Peter Boström.

Edurne esitas laulu hispaania keeles ning saavutas Eurovisioonil 21. koha 15 punktiga.

### Stuudioalbumid
* "Edurne" (2006)
* "Ilusión" (2007)
* "Première" (2008)
* "Nueva Piel" (2010)
* "Climax" (2013)
* "Adrenalina" (2015)

## Telesarjad ja -saated
Almagro hakkas 1991. aastast ehk kuueaastaselt tegutsema ka modellina. Ta tegi kaasa mitmes jogurti- ja mahlareklaamis ning muudes pisireklaamides. Lacoste'i parfüüminägu on ta siiani.

2002. aastal mängis ta telesarjas "Hospital Central" Margat ja 2003. aastal telesarjas "Ana y los 7" Rebecat. 

2006. aastal oli tal pisiroll Disney Channeli telesarjas "Cambio de clase", kus ta laulis ka laulu "Amores dormidos", millest sai hiljem üks tema hitte.

2010. aastal osales ta Hispaania tantsusaates "¡Más que baile!". Tema tantsupartner oli Toni Costa. Paar saavutas saates teise koha.

2013. aastal osales ta meelelahutussaates "Tu Cara Me Suena". See on Hispaania versioon saatest "Su nägu kõlab tuttavalt". Finaalis parodeeris ta Christina Aguilerat ja esitas laulu "Hurt" ning võitis saatesarja kolmanda hooaja.

2014. aastal juhtis ta koos Xavi Rodríguezega komöödiasaadet "Todo va bien". .

Alates 2016. aastast on Almagro talendisaates "Got Talent España" üks žüriiliikmeid.

## Tunnustus
* 2006 – Naranja-Limon Awards ja Evax Awards
* 2008 – Garamond Awards  
* 2011 – Must Awards 
* 2014 – Propolis 

Edurne on saanud ka ühe Premios 40 Principalese nominatsiooni.

## Isiklikku
Tema ema on Yolanda Almagro ja isa Tomas García. Edurne García Almagro elukaaslane on alates 2010. aastast Hispaania jalgpalliväravavaht David De Gea. Edurne nimi tähendab Põhja-Hispaania baski rahva räägitavas euskera keeles lund.

Almagro valmistub kontsertideks ja etendusteks väga põhjalikult. Enne lavale astumist võtab ta aja maha ja lõõgastub.

Almagro peab oma karjääri tipuks Eurovisioonil osalemist.

Almagro töötas kunagi oma kodukohas müüjana ning osales rollikonkurssidel.

Almagrole meeldib väga kinos käia. Peamiselt käivat ta seal popkorni pärast.

Almagro lemmiknäitleja on Johnny Depp.

## Viited

## Välislingid
* Laulja koduleht (*hispaania keeles*)